Up-120/00
Natisni
Opravilna št.:
Up-120/00
Datum odločitve:
6. 2. 2001
ECLI:
ECLI:SI:USRS:2001:Up.120.00
Akt:
Ustavna pritožba A. A. A. zoper sodbe Upravnega sodišča št. U 2469/97-11 z dne 5. 5. 1999, št. U 2470/97-14 z dne 9. 6. 1999 in št. U 2471/97-10 z dne 26. 5. 1999
Izrek:
Ustavna pritožba A. A. A. zoper sodbe Upravnega sodišča št. U 2469/97-11 z dne 5. 5. 1999, št. U 2470/97-14 z dne 9. 6. 1999 in št. U 2471/97-10 z dne 26. 5. 1999 se zavrže.
Evidenčni stavek:
Ker v nobeni od zadev, v katerih je Upravno sodišče odločilo z izpodbijanimi sodbami, vsa pravna sredstva še niso izčrpana, je ustavna pritožba nedopustna. Zato jo je Ustavno sodišče zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2000, Uradni list RS, št. 6/2000 - OdlUS IX,126.
Vrsta zadeve:
ustavna pritožba
Vrsta akta:
posamični akt
Datum vloge:
4. 4. 2000
Vrsta odločitve:
sklep
Vrsta rešitve:
zavrženje
Dokument:
US20636
Up-120/00
6. 2. 2001
S K L E P
Ustavno sodišče je v postopku za preizkus ustavne pritožbe A. A. A. iz Ž. na seji senata dne 6. februarja 2001
s k l e n i l o :
Ustavna pritožba A. A. A. zoper sodbe Upravnega sodišča št. U 2469/97-11 z dne 5. 5. 1999, št. U 2470/97-14 z dne 9. 6. 1999 in št. U 2471/97-10 z dne 26. 5. 1999 se zavrže.
O b r a z l o ž i t e v
1. Pritožnica izpodbija v izreku navedene sodbe Upravnega sodišča, s katerimi naj bi ji bili kršeni 14., 15., 21., 22., 25. in 33. člen Ustave. Nezakonitost izpodbijanih sodb naj bi pomenila tudi več kaznivih dejanj. Pritožnica predlaga izjemno obravnavo ustavne pritožbe po 51. členu Zakona o Ustavnem sodišču (Uradni list RS, št. 15/94 - v nadaljevanju ZUstS), ker naj bi od vložitve zahteve za denacionalizacijo poteklo že več kot sedem let.
2. Po določbi prvega odstavka 51. člena ZUstS je ustavno pritožbo mogoče vložiti, ko so izčrpana vsa pravna sredstva. V skladu z drugim odstavkom 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. Pred izčrpanjem rednih pravnih sredstev pa ni mogoče niti izredno obravnavanje ustavne pritožbe po drugem odstavku 51. člena ZUstS.
3. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000 in OdlUS IX, 126) upravnega spora, glede na določbe Zakona o upravnem sporu (Uradni list RS, št. 50/97 in nasl. - ZUS), ni mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni mogoče vložiti ustavne pritožbe pred izčrpanjem upravnega spora.
4. Zoper izpodbijane sodbe je imela pritožnica možnost vložiti pritožbe. To možnost je tudi izkoristila, saj se je pritožila zoper vse tri sodbe Upravnega sodišča. Pritožnica pa ni izkazala, da bi bil upravni spor pravnomočno končan. Ker v nobeni od zadev, v katerih je Upravno sodišče odločilo z izpodbijanimi sodbami, vsa pravna sredstva še niso izčrpana, je ustavna pritožba nedopustna. Zato jo je Ustavno sodišče zavrglo. 5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan